text: Politi: Find udenlandske indbrudstyve 
  12 september 2012 kl. 07.50
  Politiet i Syd- og Sønderjylland er på jagt efter udenlandske grupper, der er på indbrudstogt i området.
  Senest har politiet i Midt- og Vestjyllands pågrebet en gruppe på otte i et sommerhus i Vestjylland, der lå inde med fem kilo guldsmykker fra diverse indbrud.
  Og politiet har en formodning om at lignende grupper også huserer i det syd- og sønderjyske, skriver dr.dk.
  
  Øde steder 
  - Det er oftest øde beliggende steder, hvor de eller tyvekosterne gemmer sig. Og øde steder har vi jo en del af her i Syd- og Sønderjylland, hvor vi måske ikke kommer så tit. Så hvis der er nogen, som har set noget mistænkeligt, skal de henvende sig til os, siger Knud Kirsten, leder af lokalpolitiet i Haderslev.
  
  På fersk gerning 
  I den seneste tid har der været en række indbrud i villaer i Haderslev-området, og politiet tror, at det betyder, at de også er på spil i Syd- og Sønderjylland.
  - Vi har overrasket et par gerningsmænd på fersk gerning, og der har de talt et slavisk sprog, da de undløb. Så der er ingen tvivl - de opererer her, siger Knud Kirsten.
  